BODOLAND रादाब: मुसलपुर, 7 अक्टबर: आसाम बिधान सभानि उफ्रा बिसायख’थिनि थाखाय 58 नं तामुलपुर बियाबनिफ्राय UPPL, BJP आरो GSP दोलोनिफ्राय बिजाथि महरै फसंजानाय जलेन दैमारिया गावनि नमिनेसन बिलाइखौ जिल्ला बेंगिरिनि मावखुलियाव बिटिआरनि गाहाइ मावफुं सोद्रोमा प्रमद बर’ आरो आसामनि केबिनेट मन्थ्रि रन्जित दासनि जथाइयै नुजाथिनायाव गथायबाय । 58 नं तामुलपुर बियाबनिफ्राय जलेन दैमारिनि नमिनेसन बिलाइखौ गथायखांनायनि उनाव मन्थ्रि रन्जित दास बुंथियोदि बे समाव रायजो राजाया बिजेपि आरो इउपिपिएल दोलोजों दं रायजो राजाफौरा इउपिपिएल दोलोनि सायाव जौगाथाइनि खामानि मावनो थांखि लानायखौ फोथायो बेनिखायनो बे खेबावबो आसामनि मोनबा बिधान सभायाव खुंफुंजानो गोनां बिसायख’थियाव देरहागोना रोखा होननानै फोरमायथियो । बेजों लोगोसेनो आसामाव BPF आरो BJP जथाइयै लोगोरि जायाखै बेखौ हाग्रामा महिलारिया बुंनाय रावसो, हाग्रामा महिलारिया गोसो बादि बुंबानो जथाइयै लोगो जाया होनना बुंथियो मन्थ्रि रन्जित दास बिथांया । बेनि अनगायैबो बारग’ MLA इमानुयेल मोसाहारिखौ टिकेटनिफ्राय जानगार खालामाखै जेराव तामुलपुर बियाबनिफ्राय सिगांनि समावनो इउपिपिएल दोलोनो हगारनानै होखानाय जादोंमोन बेनिखायनो बे खेबावबो इउपिपिएलनो होनाय जादों होनना रोखायै बुंथियो । बारग’ MLA इमानुयेल मोसाहारिया दोलोनि नेमखान्थि बादियै सोलिनो थाखाय गावनि नमिनेसन बिलाइखौ बोख्लायनानै लाफिननो नांगौ होननानैबो बुंङो मन्थ्रि रन्जित दासया । बेजों लोगोसेनो बिटिआरनि गाहाइ मावफुं सोद्रोमा प्रमद बर’याबो UPPL, BJP आरो GSP दोलोजों मदद होजानाय 58 नं तामुलपुर बियाबनि बिजाथि जलेन दैमारि आरो 28 नं गसाइगाव बियाबनि जिरन बसुमतारीया जौसे जौखौन्दो देरहागोन होनना फोरमायथियो।